
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă

	
	    


RAPORT  

privind Cererea de Reexaminare formulată de Preşedintele României asupra Legii pentru modificarea şi completarea Legii nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune
(PL.- x 281/2013)


În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia pentru cultură, arte, mijloace de informare în masă a fost sesizată cu Cererea de Reexaminare a Legii pentru modificarea şi completarea  Legii nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, transmisă cu adresa nr. Pl-x. 281/2013 din data de 4 noiembrie 2013, înregistrată la Comisiei cu nr.4c - 10/200/04.11.2013.
La data de 28 octombrie 2013, Preşedintele României s-a adresat Parlamentului, în temeiul art. 77 alin.(2) din Constituţia României, formulând Cererea de Reexaminare asupra Legii pentru modificarea şi completarea Legii nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune.
Actul normativ transmis spre promulgare propunea completarea art. 43 din Legea nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, cu un nou alineat, care să instituie posibilitatea, pentru cele două Societăţi, de a constitui persoane juridice, cu sau fără scop lucrativ, în ţară sau în străinătate, pentru desfăşurarea activităţii specifice..
Solicitarea de Reexaminare propune reanalizarea Legii pentru modificarea şi completarea Legii nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune, întrucât această reglementare este considerată  „vagă, fără să ofere condiţii de eligibilitate  şi oportunitate”. Totodată, se consideră că „Legea trebuie să prevadă criterii clare de asociere, respectiv de achiziţionare de părţi sociale/acţiuni, în vederea construirii unui cadru legal predictibil, cu atât mai mult cu cât finanţarea acestor operaţiuni se face din fonduri alocate de la bugetul de stat.”
 În raport de obiectul şi conţinutul reglementării Legea pentru modificarea şi completarea Legii nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune face parte din categoria legilor organice. 
Dezbaterea Cererii de Reexaminare s-a făcut potrivit prevederilor art. 135 alin. (2) din Regulamentul Camerei Deputaţilor, republicat, cu modificările ulterioare,  la lucrările Comisiei din zilele de 12 noiembrie şi 9 decembrie a.c. În conformitate cu prevederile art. 54 şi 55 din Regulamentul Camerei Deputaţilor, republicat, cu modificările ulterioare, la şedinţele Comisiei a participat în calitate de invitat, domnul Claudiu Săftoiu, preşedinte – director general al Societăţii Române de Televiziune, domnul Demeter Andras Istvan, consilier personal al preşedintelui Societăţii Române de Televiziune, domnul Constantin Puşcaş director economic la Societatea Română de Radiodifuziune şi doamna Mariana Milan, şef serviciul juridic în cadrul aceleiaşi societăţi. 
La lucrările Comisiei din data 9 decembrie a.c. au fost prezenţi 14 deputaţi, din totalul de 22 membri ai Comisiei.


În şedinţa din 9 decembrie 2013, membrii Comisiei au hotărât, cu majoritatea voturilor celor prezenţi în momentul votului (6 voturi pentru aprobarea Cererii de Reexaminare, 7 voturi împotrivă şi o abţinere), să supună plenului Camerei Deputaţilor, respingerea Cererii de Reexaminare formulată de Preşedintele României şi, respectiv, adoptarea Legii pentru modificarea şi completarea Legii nr. 41/1994 privind organizarea şi funcţionarea Societăţii Române de Radiodifuziune şi Societăţii Române de Televiziune. (PL.- x 281/2013). 

       PREŞEDINTE,

                           SECRETAR,


            Gigel – Sorinel ŞTIRBU
                            Florin-Costin PÂSLARU

